b'\n_START_ARTICLE_\nZ-sukupolvi\n_START_PARAGRAPH_\nZ-sukupolveksi kutsutaan joko 1990-luvun puoliv\xc3\xa4lin j\xc3\xa4lkeen tai 2000-vuosikymmenen alussa syntynytt\xc3\xa4 sukupolvea. Sukupolven arvioidaan eroavan merkitt\xc3\xa4v\xc3\xa4sti aikaisemmista ik\xc3\xa4luokista (X ja Y) etenkin suhtautumisessa elektroniikkaan. Z-sukupolveen kuuluvat ovat syntyneet maailmaan, jossa elektroniikka on kaikkialla ja he k\xc3\xa4ytt\xc3\xa4v\xc3\xa4t sit\xc3\xa4 rutiininomaisesti. Z-sukupolvi on kansainv\xc3\xa4lisen tietoverkon kautta yhteyksiss\xc3\xa4 ihmisiin ymp\xc3\xa4ri maailmaa nuorempina kuin aikaisemmat sukupolvet.\n_START_SECTION_\nElintavat\n_START_PARAGRAPH_\n2010-luvulla Suomen nuorista entist\xc3\xa4 harvempi tupakoi, k\xc3\xa4ytt\xc3\xa4\xc3\xa4 alkoholia ja harrastaa humalajuomista. Tupakka ei ole 2010-luvun nuorille en\xc3\xa4\xc3\xa4 samalla tavalla aikuisuuden tunnus kuin viel\xc3\xa4 1990-luvun nuorille, sill\xc3\xa4 esimerkiksi lukiolaisista tupakoi en\xc3\xa4\xc3\xa4 3 prosenttia. Poikkeuksena suuntauksesta ovat olleet l\xc3\xa4hinn\xc3\xa4 ammattikoululaiset, joista tupakoi viel\xc3\xa4 l\xc3\xa4hes nelj\xc3\xa4nnes.'